b'\n_START_ARTICLE_\nUniversiteto radijas\n_START_PARAGRAPH_\nUniversiteto radijas (taip pat \xc5\xbeinomas kaip student\xc5\xb3 radijas, akademinis radijas angl. campus/student radio) yra radijo stoties tipas, kuriamas ir pri\xc5\xbei\xc5\xabrimas universiteto, kolegijos ar kitos akademin\xc4\x97s bendruomen\xc4\x97s. Radijo tinklelio programavimas gali b\xc5\xabti vykdomas i\xc5\xa1skirtinai tik pa\xc4\x8dios bendruomen\xc4\x97s arba pasitelkiant profesionali\xc4\x85 pagalb\xc4\x85 \xe2\x80\x9ei\xc5\xa1 \xc5\xa1alies\xe2\x80\x9c. Universiteto radijas gali egzistuoti d\xc4\x97l akademini\xc5\xb3\xc2\xa0\xe2\x80\x93 \xc5\xa1vie\xc4\x8diam\xc5\xb3j\xc5\xb3 tiksl\xc5\xb3, kaip terp\xc4\x97 ruo\xc5\xa1iant b\xc5\xabsimus radijo profesionalus arba kaip alternatyva komercin\xc4\x97ms ir valstybin\xc4\x97ms radijo stotims._NEWLINE_Universiteto radijas da\xc5\xbeniausiai vystomas ir \xc4\xafgyvendinamas valstyb\xc4\x97s nustatyta tvarka, tod\xc4\x97l net ir bendrosios radijo sto\xc4\x8di\xc5\xb3 charakteristikos tarp skirting\xc5\xb3 \xc5\xa1ali\xc5\xb3 universitet\xc5\xb3\xc2\xa0\xe2\x80\x93 transliuotoj\xc5\xb3 gali skirtis. Vienas i\xc5\xa1 toki\xc5\xb3 radijo sto\xc4\x8di\xc5\xb3 bendr\xc5\xb3 bruo\xc5\xbe\xc5\xb3 yra siekis transliuoti nekomercines muzikines kompozicijas. B\xc5\xabtent tod\xc4\x97l universiteto radijas da\xc5\xbenai yra siejamas su alternatyviomis muzikos kryptimis (pvz., alternatyvusis/nepriklausomas rokas, eksperimentin\xc4\x97 elektronika ir kt.). Kitas universitetini\xc5\xb3 radijo sto\xc4\x8di\xc5\xb3 pana\xc5\xa1umas tas, kad \xc5\xa1alia nekomercin\xc4\x97s muzikos jos taip pat da\xc5\xbeniausiai transliuoja ir informacines, \xc5\xa1vie\xc4\x8diam\xc4\x85sias, kult\xc5\xabrines ar kitas laidas, susijusias su bendruomen\xc4\x97s, kurios geografin\xc4\x97se ir socialin\xc4\x97se ribose veikia, aktualijomis._NEWLINE_Bendras universiteto radijo sto\xc4\x8di\xc5\xb3 formatas da\xc5\xbeniausiai gali b\xc5\xabti apibr\xc4\x97\xc5\xbetas kaip laisvasis (angl. freeform radio format) ir/arba nepriklausomas (angl. indie). Daug k\xc5\xabrybingumo ir individualizmo\xc2\xa0\xe2\x80\x93 ir tarp radijo stoties laid\xc5\xb3 ved\xc4\x97j\xc5\xb3, ir tarp transliuojam\xc5\xb3 laid\xc5\xb3 sve\xc4\x8di\xc5\xb3,\xc2\xa0\xe2\x80\x93 daugybei pasaulyje veikian\xc4\x8di\xc5\xb3 universiteto radijo sto\xc4\x8di\xc5\xb3 suteik\xc4\x97 prana\xc5\xa1umo, leidusio tapti pagrindiniu bendruomen\xc4\x97s \xc5\xbeiniasklaidos \xc5\xa1altiniu._NEWLINE_Priklausomai nuo valstyb\xc4\x97s politikos ir turim\xc5\xb3 l\xc4\x97\xc5\xa1\xc5\xb3, universiteto radijas gali b\xc5\xabti \xc4\xafgyvendintas pilna arba ribota galia AM ar FM bangomis, kabelin\xc4\x97s televizijos arba interneto tinkl\xc5\xb3 pagalba._NEWLINE_Pirmoji licencijuota radijo stotis buvo 1915\xc2\xa0m. veikl\xc4\x85 prad\xc4\x97jusi Viskonsino universiteto eksperimentin\xc4\x97 stotis 9XM.\n_START_SECTION_\nLietuvoje\n_START_PARAGRAPH_\nPraktika, susijusi su universitet\xc5\xb3 radijo sto\xc4\x8di\xc5\xb3 steigimu \xc5\xa1alyje, yra palyginus menka. Reti bandymai kuriai nors Lietuvos auk\xc5\xa1tajai mokyklai, kolegijai ar kitai mokslo \xc4\xafstaigai \xc4\xafkurti radijo stot\xc4\xaf da\xc5\xbeniausiai baigdavosi dar neprasid\xc4\x97j\xc4\x99, t. y. likdavo kalb\xc5\xb3 lygyje arba iniciatyvos u\xc5\xbegesdavo po keli\xc5\xb3 eterio savai\xc4\x8di\xc5\xb3 ar m\xc4\x97nesi\xc5\xb3._NEWLINE_Pirma s\xc4\x97kminga universiteto radijo stotimi galima laikyti 2005\xc2\xa0m. rugs\xc4\x97jo 12 d. startavus\xc4\xaf Vilniaus universiteto radij\xc4\x85 \xe2\x80\x9eStartFM\xe2\x80\x9c, iki \xc5\xa1iol veikiant\xc4\xaf Vilniaus mieste 94,2 MHz ultratrump\xc5\xb3j\xc5\xb3 FM bang\xc5\xb3 ruo\xc5\xbee ir internetu pasaulyje._NEWLINE_Tais pa\xc4\x8diais metais spalio m\xc4\x97nes\xc4\xaf Kauno technologijos universiteto bendruomen\xc4\x97 startavo su akademine-internetine radijo stotimi \xe2\x80\x9eGaudeamus\xe2\x80\x9c. 2014\xc2\xa0m. pabaigoje-2015\xc2\xa0m. prad\xc5\xbeioje radijo veikla nutraukta._NEWLINE_2006\xc2\xa0m. lapkri\xc4\x8dio 15 d. Vilniaus Baltupi\xc5\xb3 vidurin\xc4\x97 mokykla prad\xc4\x97jo kol kas dar retas, bet reguliarias \xe2\x80\x9eBaltupi\xc5\xb3 Radijo\xe2\x80\x9c transliacijas 98,8 FM bangomis Vilniuje._NEWLINE_2010\xc2\xa0m. vasario 14 d. transliacijas prad\xc4\x97jo \xe2\x80\x9eVDU radijas\xe2\x80\x9c, \xc4\xafsik\xc5\xabr\xc4\x99s Vytauto Did\xc5\xbeiojo Universitete.'